РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 02-784/13

21. март 2013. године

Б е о г р а д

НАРОДНА СКУПШТИНА

 Одбор за правосуђе, државну управу и локалну самоуправу, на 22. седници одржаној 21. марта 2013. године, разматрао је Извештај о раду Државног већа тужилаца за 2012. годину.

 Седници Одборa присуствовали су Бранислав Стаменковић и Мајда Ракић, чланови Државног већа тужилаца.

 На основу члана 237. став 4. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

 Одбор за правосуђе, државну управу и локалну самоуправу размотрио је Извештај о раду Државног већа тужилаца за 2012. годину, који је поднет Народној скупштини на основу члана 19. став 1. Закона о Државном већу тужилаца, и утврдио Предлог закључка који доставља Народној скупштини на разматрање и усвајање.

 За известиоца Одбора на седници Народне скупштине одређен је Петар Петровић, председник Одбора.

 ПРЕДСЕДНИК

 Петар Петровић

 П Р Е Д Л О Г

 На основу члана 8. став 1. Закона о Народној скупштини („Службени гласник“, број 9/10) и члана 239. став 3. Пословника Народне скупштине (Пречишћени текст - „Службени гласник РС“, број 20/12),

 Народна скупштина, на \_\_\_\_ одржаној \_\_\_\_\_\_\_\_\_\_\_ године, донела је

З А К Љ У Ч A K

о Извештају о раду Државног већа тужилаца за 2012. годину

1. Народна скупштина констатује да је Државно веће тужилаца у Извештају о раду за 2012. годину целовито представило активности Већа, које произлазе из Уставом и законом утврђеног положаја Државног већа тужилаца као самосталног органа који обезбеђује и гарантује самосталност јавних тужилаца и заменика јавних тужилаца.

2. Народна скупштина оцењује да су активнoсти Државног већа тужилаца на реформисању јавног тужилаштва и афирмацији нових института кривичног законодавства, у оквиру укупне реформе правосудног система, предуслов за стварање независног, одговорног и ефикасног правосудног сиситема, за успостављање владавине права и остваривање и заштиту права грађана, као и за испуњење услова за стицање статуса кандидата за чланство у Европској унији.

У том смислу, Народна скупштина ће подржати све активности Државног већа тужилаца на отклањању уочених недостатака досадашње реформе правосуђа и, у вршењу законодавне функције, настојати да се изгради потребан законски оквир.

3. Народна скупштина очекује да Државно веће тужилаца, вршећи функцију гаранта самосталности носилаца јавнотужилачке функције, доследно и одговорно примењује критеријуме и мерила за оцену стручности, оспособљености и достојности, за вредновање њиховог рада, као и за утврђивање одговорности носилаца ове функције за нестручан и несавестан рад.

4. Овaj закључак објавиће се у „Службеном гласнику РС“.

РС Број:

У Београду, \_\_\_ године

НАРОДНА СКУПШТИНА

 ПРЕДСЕДНИК

 мр Небојша Стефановић

О Б Р А З Л О Ж Е Њ Е

 Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 239. став 3. Пословника Народне скупштине (Пречишћени текст - „Службени гласник РС“, број 20/12).

 Чланом 239. став 1. Пословника Народне скупштине предвиђено је да Народна скупштина разматра извештаје које су државни органи, организације и тела поднели Народној скупштини, народним посланицима и надлежном одбору, као и предлог закључка, односно препоруке надлежног одбора на првој наредној седници.

 Чланом 19. став 1. Закона о Државном већу тужилаца („Службени гласник РС“, бр. 116/08, 101/10 и 88/11) утврђено је да Државно веће тужилаца подноси годишњи извештај о свом раду Народној скупштини.

 Сагласно наведеној одредби Закона, Државно веће тужилаца поднело је Извештај о раду за 2012. годину.

 Одбор за правусуђе, државну управу и локалну самоуправу је, као надлежан одбор, размотрио Извештај о раду Државног већа тужилаца за 2012. годину на 22. седници одржаној 21.марта 2013. године и, у складу са чланом 237. став 4. Пословника Народне скупштине (Пречишћени текст), поднео Народној скупштини извештај, са Предлогом закључка који је, поводом разматрања Извештаја, утврдио на 24. седници, одржаној 29. марта 2012. године.

 На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.